text: Nou detinguts en una operació contra una xarxa de distribució il·legal d'anabolitzants
  Els Mossos d'Esquadra han desarticulat una xarxa de distribució il·legal d'anabolitzants que hauria estafat uns 300.000 euros al Departament de Sanitat. Entre els nou detinguts hi ha el cap de la banda, que havia treballat en diversos centres d'assistència primària. Sanitat va alertar els Mossos després de comprovar que els compradors dels medicaments no constaven en la llista de pacients que segueixen un tractament amb hormones del creixement. El cap de la banda ja ha ingressat a la presó. La resta, acusats de comprar els anabolitzants a les farmàcies i distribuir-los a culturistes, porters de discoteca i actors porno, han quedat en llibertat amb càrrecs.
  La Direcció de Recursos Sanitaris de la Generalitat va donar l'alarma al mes de juny en detectar anomalies en algunes receptes i irregularitats pel que fa als pacients a què anaven destinades. Amb la desarticulació de la xarxa, s'ha sabut que un dels nou detinguts, del qual només ha transcendit que es diu Àlex, havia treballat com a auxiliar administratiu en diversos Centres d'Atenció Primària de Barcelona, on s'apropiava de talonaris de receptes i targetes sanitàries, a més d'haver-se endut el segell d'una doctora. Altres persones retiraven els medicaments que contenen l'hormona del creixement humà amb les receptes falses en diverses farmàcies. Posteriorment, aquests mateixos compradors o altres intermediaris els venien a porters de discoteques, culturistes i actors de cinema pornogràfic. Aquest tipus de medicaments s'administren a nens que no tenen aquesta hormona i excepcionalment a adults. Això, juntament amb irregularitats a les targetes sanitàries, aviat va fer despertar sospites. En total, la xarxa ha actuat en 68 farmàcies del Barcelonès, el Maresme, el Vallès Oriental i el Baix Llobregat, i l'import de l'estafa arriba als 150.000 euros. Una xifra que s'hauria pogut doblar si el material que han intervingut els Mossos d'Esquadra hagués arribat al mercat. Tot i que el grup havia distribuït diversos anabolitzants, últimament s'havia especialitzat en la compra del Norditropin, un medicament que té un cost de 1.100 euros. Amb la recepta, el grup només havia de pagar 3 euros, i després el venia a 600.